CELEX: 32019D2213
Language: fi
Date: 2019-12-20 00:00:00
Title: Komission Täytäntöönpanopäätös (EU) 2019/2213, annettu 20 päivänä joulukuuta 2019, Euroopan parlamentin ja neuvoston asetuksen (EU) 2017/2394 nojalla perustetun sähköisen tietokannan toimintaa koskevien käytännön järjestelyjen ja toiminnallisten järjestelyjen vahvistamisesta tietyn kyseiseen asetukseen perustuvan viestinnän osalta (ETA:n kannalta merkityksellinen teksti)

23.12.2019   
               
               
                  FI
               
               
                  Euroopan unionin virallinen lehti
               
               
                  L 332/163
               
            
         KOMISSION TÄYTÄNTÖÖNPANOPÄÄTÖS (EU) 2019/2213,
         annettu 20 päivänä joulukuuta 2019,
         Euroopan parlamentin ja neuvoston asetuksen (EU) 2017/2394 nojalla perustetun sähköisen tietokannan toimintaa koskevien käytännön järjestelyjen ja toiminnallisten järjestelyjen vahvistamisesta tietyn kyseiseen asetukseen perustuvan viestinnän osalta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kuluttajansuojalainsäädännön täytäntöönpanosta vastaavien kansallisten viranomaisten yhteistyöstä ja asetuksen (EY) N:o 2006/2004 kumoamisesta 12 päivänä joulukuuta 2017 annetun Euroopan parlamentin ja neuvoston asetuksen (EU) 2017/2394 (1) ja erityisesti sen 35 artiklan 4 kohdan,
         sekä katsoo seuraavaa:
         
                     (1)
                  
                  
                     Asetuksessa (EU) 2017/2394 säädetään yhteistyöstä niiden toimivaltaisten viranomaisten välillä, jotka jäsenvaltiot ovat nimenneet vastaamaan kuluttajien etuja suojaavan unionin lainsäädännön täytäntöönpanosta. Asetuksessa säädetään myös keskinäisen avunannon mekanismista, koordinoiduista toimista ja hälytysten tekemisestä unionin lainsäädännön rikkomistapauksissa. Jäsenvaltioilla ja komissiolla on myös oikeus antaa muille tahoille valtuudet tehdä hälytyksiä (tällöin niistä käytetään nimitystä ’ulkoiset hälytykset’).
                  
               
                     (2)
                  
                  
                     Asetuksen (EU) 2017/2394 35 artiklassa edellytetään, että komissio perustaa sähköisen tietokannan ja pitää sitä yllä kaikkea kyseisen asetuksen nojalla tapahtuvaa toimivaltaisten viranomaisten, yhteysvirastojen ja komission välistä viestintää varten. Tietokannan on oltava välittömästi toimivaltaisten viranomaisten, yhteysvirastojen ja komission saatavilla. Asetuksen 35 artiklassa edellytetään myös, että ulkoisia hälytyksiä tekevien tahojen toimittamat tiedot tallennetaan samaan tietokantaan ja että niitä käsitellään siinä, mutta näille tahoille ei myönnetä pääsyä tietokantaan. Jos Euroopan pankkiviranomainen kutsutaan osallistumaan toimiin tarkkailijana mainitun asetuksen 23 artiklan 3 kohdan nojalla, myös sen olisi voitava käyttää sähköistä tietokantaa kyseistä rajattua tarkoitusta varten, jotta se voisi seurata asiaan liittyvää viestintää.
                  
               
                     (3)
                  
                  
                     Euroopan parlamentin ja neuvoston asetuksella (EU) N:o 1024/2012 (2) perustettu monikielinen sisämarkkinoiden tietojenvaihtojärjestelmä, jäljempänä ’IMI’, voisi olla tehokas väline asetuksen (EU) 2017/2394 11–23 artiklassa (keskinäisen avunannon mekanismi ja koordinoidut toimet) ja 26, 27 ja 28 artiklassa (hälytykset, ulkoiset hälytykset ja rikkomusten havaitsemiseen liittyvien muiden tietojen vaihto) vahvistettujen hallinnollista yhteistyötä koskevien säännösten täytäntöönpanossa. Sen vuoksi on annettu komission täytäntöönpanopäätös (EU) 2019/2212 (3), jotta näiden hallinnollista yhteistyötä koskevien säännösten osalta voidaan toteuttaa pilottihanke asetuksen (EU) N:o 1024/2012 4 artiklan nojalla. Siksi on aiheellista nimetä IMI järjestelmäksi, jota käytetään sähköisen tietokannan toteuttamiseksi kyseisten säännösten nojalla tapahtuvaa viestintää varten.
                  
               
                     (4)
                  
                  
                     IMIä ei pitäisi käyttää mihinkään muuhun asetuksen (EU) 2017/2394 nojalla tapahtuvaan toimivaltaisten viranomaisten, yhteysvirastojen ja komission väliseen viestintään (sitä ei pitäisi käyttää esimerkiksi viestintään, joka liittyy asetuksen 29 artiklan nojalla toteutettaviin tehotarkastuksiin), koska kaikki muu viestintä voidaan hoitaa tehokkaammin muilla teknisillä keinoilla.
                  
               
                     (5)
                  
                  
                     Hallinnollisen rasituksen vähentämiseksi ja tarpeettoman päällekkäisyyden välttämiseksi olisi katsottava, että kun jäsenvaltion toimivaltaiset viranomaiset, yhteysvirasto ja ulkoisia hälytyksiä tekevät tahot on rekisteröity IMIin, jäsenvaltio on ilmoittanut komissiolle kyseisen asetuksen 8 artiklan 1 kohdan a ja b alakohdassa vaaditut tiedot. Tämä ei vaikuta jäsenvaltioiden velvollisuuteen ilmoittaa komissiolle nimetyt elimensä ja niiden yhteystiedot tai näihin tietoihin mahdollisesti myöhemmin tehtävät muutokset.
                  
               
                     (6)
                  
                  
                     Toimivaltaiset viranomaiset voivat asetuksen (EU) 2017/2394 34 artiklan mukaan käyttää näyttönä niille asetuksen nojalla toimitettuja tietoja, asiakirjoja, havaintoja, lausuntoja, oikeaksi todistettuja jäljennöksiä tai tiedustelutietoja samalla tavoin kuin vastaavia asiakirjoja, jotka viranomaiset ovat saaneet omassa jäsenvaltiossaan. Toimivaltaisten viranomaisten, yhteysvirastojen ja komission olisi tätä varten voitava automaattisesti hakea sähköisestä tietokannasta sähköisesti varmennettu yhteenveto niitä koskevista viesteistä.
                  
               
                     (7)
                  
                  
                     Asetuksen (EU) 2017/2394 13 artiklan 2 kohdassa edellytetään, että keskinäistä avunantoa koskevat pyynnöt lähetetään jäsenvaltion yhteysvirastoon, joka sitten vastaa pyynnön toimittamisesta edelleen kyseisen jäsenvaltion asianmukaiselle toimivaltaiselle viranomaiselle. Tällaista koordinointia koskevaa sääntöä ei sovelleta hälytysten ja muiden kyseisen asetuksen 26, 27 ja 28 artiklan nojalla toimitettujen tietojen osalta. Jotta voitaisiin varmistaa, että hälytykset ja muut kyseisten artiklojen nojalla toimitetut tiedot annetaan ainoastaan sellaisten jäsenvaltion toimivaltaisten viranomaisten käyttöön, joita kyseinen rikkomus koskee tai mahdollisesti koskee, jäsenvaltioita olisi vaadittava antamaan yhteysvirastolleen tai vähintään yhdelle toimivaltaisista viranomaisistaan tehtäväksi vastaanottaa näiden artiklojen mukaisesti lähetetyt viestit ja toimittaa ne sen jälkeen edelleen kyseisen jäsenvaltion asianmukaisille toimivaltaisille viranomaisille. Tätä ei tarvitse tehdä asetuksen (EU) 2017/2394 15–23 artiklan nojalla lähetettyjen viestien tapauksessa, koska koordinoituja toimia käynnistetään joka tapauksessa ainoastaan kyseisen asetuksen 26 artiklan nojalla tehtyjen hälytysten perusteella.
                  
               
                     (8)
                  
                  
                     Asetuksen (EU) 2017/2394 33 artiklassa vahvistetaan säännöt, jotka koskevat kyseistä asetusta sovellettaessa toimitettujen tietojen käyttöä ja paljastamista sekä ammatti- ja liikesalaisuuksia. Sähköisessä tietokannassa olisi oltava toiminto, jonka avulla toimivaltaiset viranomaiset, yhteysvirastot, ulkoisia hälytyksiä tekevät tahot ja komissio voivat ilmoittaa, voidaanko niiden toimittamia tietoja paljastaa kyseisen artiklan 3 kohdan nojalla ilman lisäkuulemista.
                  
               
                     (9)
                  
                  
                     Tässä päätöksessä säädetyt toimenpiteet ovat asetuksen (EU) 2017/2394 38 artiklan 1 kohdalla perustetun komitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Sähköinen tietokanta
            
               1.   Asetuksen (EU) 2017/2394 35 artiklan nojalla perustettava ja ylläpidettävä sähköinen tietokanta, jäljempänä ’sähköinen tietokanta’, toteutetaan mainitun asetuksen 11–23, 26, 27 ja 28 artiklan nojalla tapahtuvan viestinnän osalta sisämarkkinoiden tietojenvaihtojärjestelmän, jäljempänä ’IMI’, avulla täytäntöönpanopäätöksen (EU) 2019/2212 mukaisesti.
            
            
               2.   Jäsenvaltion toimivaltaisten viranomaisten, yhteysviraston ja asetuksen (EU) 2017/2394 27 artiklan 1 kohdan nojalla ulkoisia hälytyksiä tekevien tahojen rekisteröinnin IMIin ja rekisteröintitietojen päivittämisen niihin mahdollisesti tehtyjen muutosten huomioon ottamiseksi katsotaan tarkoittavan sitä, että kyseinen jäsenvaltio on ilmoittanut komissiolle kyseisen asetuksen 8 artiklan 1 kohdan a ja b alakohdassa tarkoitetut tiedot näiden viranomaisten, yhteysvirastojen ja tahojen osalta.
            
            
               3.   Sähköiseen tietokantaan sisällytetään toiminto, jonka avulla toimivaltaiset viranomaiset, yhteysvirastot ja komissio voivat asetuksen (EU) 2017/2394 34 artiklan soveltamiseksi saada sähköisesti varmennetun yhteenvedon niitä koskevista, tämän artiklan 1 kohdan soveltamisalaan kuuluvista viesteistä.
            
         
         
            2 artikla
            Asetuksen 26, 27 ja 28 artiklan nojalla lähetettyjen viestien koordinointi
            Kunkin jäsenvaltion on annettava joko yhteysvirastolleen tai yhdelle tai useammalle toimivaltaiselle viranomaiselleen tehtäväksi vastaanottaa asetuksen (EU) 2017/2394 26, 27 tai 28 artiklan nojalla lähetetyt viestit ja toimittaa ne sen jälkeen viipymättä edelleen niille kyseisen jäsenvaltion toimivaltaisille viranomaisille, joita kyseinen rikkomus koskee tai mahdollisesti koskee.
         
         
            3 artikla
            Tietojen paljastaminen
            Sähköiseen tietokantaan sisällytetään toiminto, jonka avulla toimivaltaiset viranomaiset, yhteysvirastot, komissio ja asetuksen (EU) 2017/2394 27 artiklan 1 tai 2 kohdan nojalla ulkoisia hälytyksiä tekevät tahot voivat ilmoittaa, voidaanko niiden sähköisen tietokannan kautta toimittamia tietoja paljastaa kyseisen asetuksen 33 artiklan 3 kohdan a ja b alakohdassa sallittuja tarkoituksia varten ilman, että niitä vielä kuullaan asiasta kyseisen artiklan nojalla.
         
         
            4 artikla
            Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 17 päivästä tammikuuta 2020.
         
         
            Tehty Brysselissä 20 päivänä joulukuuta 2019.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 345, 27.12.2017, s. 1.
         
            (2)  Euroopan parlamentin ja neuvoston asetus (EU) N:o 1024/2012, annettu 25 päivänä lokakuuta 2012, hallinnollisesta yhteistyöstä sisämarkkinoiden tietojenvaihtojärjestelmässä ja komission päätöksen 2008/49/EY kumoamisesta (EUVL L 316, 14.11.2012, s. 1).
         
            (3)  Komission täytäntöönpanopäätös (EU) 2019/2212, annettu 20 päivänä joulukuuta 2019, pilottihankkeesta kuluttajansuojalainsäädännön täytäntöönpanosta vastaavien kansallisten viranomaisten yhteistyöstä annetussa Euroopan parlamentin ja neuvoston asetuksessa (EU) 2017/2394 säädettyjen hallinnollista yhteistyötä koskevien säännösten täytäntöönpanemiseksi sisämarkkinoiden tietojenvaihtojärjestelmän avulla (katso tämän virallisen lehden sivu 159).